Venderdi ils 13

Bain inqual tranter nus sfeglia a l’entschatta da l’onn il chalender per eruir quants venderdis ils 13 ch’el haja da surpurtar. Quest onn gist trais, il schaner, l’avrigl ed il fanadur. Venderdi ils 13! Betg be ils superstizius gizzan las ureglias udind quella data. Tscherts èn durant l’entir di en temas ed anguschas tge ch’i pudess succeder – auters rian surlonder, però perfin per quels ha quella data insatge magic.
In tant superstizius è mintgin. Tgi n’ha per exempel anc mai ditg: “Tuttas bunas chaussas èn trais”? Quants dovran adina las medemas cifras per emplenir lur cedel da lotto; quants retiran lur mauns sche durant in adia ils mauns sa cruschan. Blers pretendan che la filunza la damaun porti disfortuna e la saira ventira. 
Turnain però al venderdi ils 13, che vegn temi da tut ils vairs superstizius. En emprima lingia vegn il venderdi vis sco di d’anguscha en connex cun la mort da Cristus il venderdi sontg. El ha era influenzà la vita da Napoleun che na gieva mai en battaglia il venderdi, e quella da Bismarck che na segnava il venderdi nagins contracts. Era glieud pli pac renumada evitava ed evitescha anc oz sche pussaivel il venderdi per chaussas impurtantas.
La cifra 13 è en la mistica da cifras enconuschenta per destrucziun e ruina. Danunder che quai vegn n’è ins betg conscient. Forsa derivi dal chalender grec ch’aveva sco 13avel mais il segn dal corv che purtava disfortuna. Il 13 saja la cifra dal diavel vegn ditg. En blers hotels na chatta ins betg chombras cun il numer 13. E sche tredesch sesan a maisa sche porti per franc disfortuna. 
Ina chaussa è però segira – nagin na sbitta la 13avla paja a la fin da l’onn, perfin sch’el la survegn in venderdi.